Lukuisista hakemuksista huolimatta Petriä ei ole onnistunut työnhaussa – mutta vielä jokin päivä hän uskoo onnistuvansa.

Ilta-Sanomat kirjoitti maanantaina useita artikkeleita yli 50-vuotiaiden pitkäaikaistyöttömien työllistymisongelmista. Esimerkiksi 52-vuotias Ulpu ei saanut työhakemuksilleen minkäänlaista vastakaikua, ennen kuin jätti ikänsä kokonaan pois niistä.

– Siellä huomasi, että minusta haluttiin mahdollisimman nopeasti eroon. Paikan sai 26-vuotias henkilö, jolla oli vähemmän työkokemusta ja koulutusta, Ulpu kertoo haastattelusta johon pääsi.

Helsinkiläinen Petri Lagerstedt tietää, mistä yli 50-vuotiaat pitkäaikaistyöttömät puhuvat. Hänellä itsellään on takana 30 vuoden kansainvälinen kaupan alan työkokemus Euroopasta ja Yhdysvalloista.

Vuodesta 2011 asti hän on ollut vailla töitä.

– Viimeksi työskentelin isossa espanjalaisessa yrityksessä Suomen myyntivastaavana, mutta se yritys meni konkkaan. Vuotuinen myynti oli 450 miljoonaa ja minulla oli iso vastuu, Petri aloittaa tarinansa.

– Ollessani poikamies seikkailin maailmalla, opettelin kieliä ja kulttuureita. Lopulta päädyin Suomeen töihin ja naimisiin, mutta enää en pääse edes haastatteluihin. Korkeintaan minulle tulee kirje, että kiitos hakemuksestasi, mutta ei kiitos. Oletan, että se johtuu siitä, että olen jo 56.

Työttömäksi jouduttuaan Petri on ollut koti-isänä kahdelle, nyt 12- ja 15-vuotiaalle pojalleen. Nyt pojat alkavat pärjätä jo jonkin verran itsekseen, joten Petri tuntee taas tarvetta työnteolle.

Tiistaina Lagestedt lähetti jälleen kaksi työhakemusta.­

– Koko ajan olen hakenut vuosikausia töitä, viimeisen kahden-kolmen vuoden aikana kiihtyvällä tahdilla.

Iästään huolimatta hän kokee, että monia hyviä työvuosia olisi vielä jäljellä. Oikeastaan hän ei toivo jäävänsä eläkkeelle ollenkaan.

Petri kertoo lähisuvussaan olevan useita tapauksia, jossa paikoilleen jämähtäminen ja eläköityminen on koitunut kohtalokkaaksi.

– Esimerkiksi isäni kuoli kuukausi sen jälkeen kun hän jäi eläkkeelle. Kun äiti jäi eläkkeelle, niin terveys huononi muutamassa vuodessa ja sitten hänkin kuoli.

– Jos tilanne on se, että pojat lähtevät aikanaan maailmalle ja minä jään kotiin, tulen hulluksi. Tarvitsen töitä ja haluan tehdä niitä niin pitkään kuin terveys vain antaa myöten.

Suomesta Petri kertoo hakeneensa kaikkea mahdollista työtä aina vientipäällikön toimesta Alkon myyjän ja lehdenjakajan töihin. Viimeisimmässä työhakemuksessaan hän kuvailee itseään luonteeltaan vilkkaaksi, avoimeksi ja aina positiiviseksi eurooppalaiseksi. Ansioluettelossa mainitut suosittelijat työskentelevät kansainvälisten suomalaisyritysten ulkomaisissa toimipisteissä.

Vastoinkäymisista huolimatta Petri Lagestedt uskoo saavansa vielä töitä.­

Vakuuttavasta kokemuksesta huolimatta töitä ei ole löytynyt, ei edes lähes tuhannen hakemuksen jälkeen. Se turhauttaa, sillä Espanjassa Petri tietäisi työllistyvänsä viikossa.

– Kun työskentelin espanjalaisten kanssa, kaikki vastapelurit olivat minua vanhempia, yli 60-vuotiaita miehiä. Siinä yhteiskunnassa arvostetaan ikää ja kokemusta. Jos nuori juniorimyyjä lähtee täältä sinne, siellä vastapelurit ovat kaksi kertaa vanhempia.

– Kun asuin Marbellassa ja tein omaa toiminimikauppaa, laitoin muutamia hakemuksia ja minua oltiin heti palkkaamassa edes tapaamatta.

Petri kertoo espanjalaisten arvostaneen erityisesti hänen kokemustaan ja laajaa kielitaitoaan. Petri puhuu espanjan ja suomen lisäksi sujuvaa englantia, ruotsia, saksaa ja ranskaa.

Espanjaan muuttamisen tiellä on kaksi estettä: raha ja lapset. Ensinnäkin käytännön asioiden järjestäminen ja muutto vaatisi rahaa, jota Petrillä ei ole. Lisäksi entinen vaimo suhtautuu huonosti siihen, että pojat muuttaisivat Petrin mukana, eikä hän haluaisi jättää heitä.

Kaikesta huolimatta Petri uskoo vielä työllistyvänsä. Tiistaina hän poti flunssaa, mutta lähetti siitä huolimatta jälleen kaksi työhakemusta.

– Minulla on kova tsemppi päällä ja jatkuva usko, että kyllä tämä vielä natsaa. Toivottavasti ennen kuin joku tulee sanomaan, että nyt on pakko jäädä eläkkeelle.

Onko sinulla kokemuksia vastaavista työllistymisvaikeuksista? Ota yhteyttä osoitteeseen miikka.hujanen@iltasanomat.fi